जरीन का दर्द छलका, बोलीं- इंडस्ट्री ने खुद को साबित करने का मौका नहीं दिया
Zareen Khan Vs Katrina Kaif - जरीन खान का कहना है कि कटरीना कैफ की तरह दिखने की वजह से उन्हें काफी नुकसान हुआ है। उन्हें हमेशा कटरीना की हमशक्ल की तरह देखा गया
जरीन खान का कहना है कि कटरीना कैफ की तरह दिखने की वजह से उन्हें काफी नुकसान हुआ है। उन्हें हमेशा कटरीना की हमशक्ल की तरह देखा गया। इंडस्ट्री में उनका खुद का कोई वजूद नहीं रह गया।
जरीन के मुताबिक, उनका संबंध किसी फिल्मी बैकग्राउंड से नहीं था। इसलिए जब लोग कटरीना के साथ तुलना करते थे तो उन्हें अच्छा लगता था। हालांकि बाद में उन्हें फिल्में मिलनी बंद हो गई।
जरीन को फिल्म इंडस्ट्री से शिकायत भी है। उन्होंने कहा कि इंडस्ट्री में लोगों को टैलेंट नहीं बल्कि यारी-दोस्ती से काम मिलता है।
जरीन ने कहा- कटरीना के साथ तुलना पर पहले खुशी मिलती थी
जरीन खान ने सलमान खान की फिल्म वीर से डेब्यू किया था। उन्हें लॉन्च करने का श्रेय सलमान को ही जाता है। शुरुआत में उन्हें अच्छी फिल्मों में काम करने का मौका मिला। लेकिन कुछ वक्त बाद वे पर्दे से गायब हो गईं।
फिल्में मिलीं भी तो उनके काम को सराहा नहीं गया। जरीन ने रैडिट में QUESTION & ANSWER का एक सेशन किया। इस दौरान एक यूजर ने पूछा कि कटरीना के साथ तुलना से उनके करियर पर क्या प्रभाव पड़ा।
जवाब में जरीन कहती हैं- इंडस्ट्री में एंट्री करते वक्त मैं एक खोए हुए बच्चे की तरह थी। मैं किसी फिल्मी बैकग्राउंड से नहीं थी। जब लोग मेरी तुलना कटरीना से करते थे, तो मुझे काफी खुशी मिलती थी।
मैं भी कटरीना की खूबसूरती की फैन थी, हालांकि उनके साथ कंपेरिजन मुझे बैकफायर कर गया, क्योंकि इंडस्ट्री वालों ने मुझे खुद को साबित करने का मौका ही नहीं दिया।
इंडस्ट्री में टैलेंट नहीं फ्रेंडशिप से काम मिलता है
एक यूजर ने पूछा- आपको इंडस्ट्री के बारे में सबसे खराब चीज क्या लगती है? जरीन ने कहा- यहां लोग टैलेंट नहीं बल्कि फ्रेंडशिप की बदौलत काम कर रहे हैं।
इंडस्ट्री में किसी के साथ कनेक्ट नहीं हैं जरीन
एक यूजर का सवाल- मुझे लगता है कि आपकी इंडस्ट्री में काफी सारे कनेक्शन हैं, फिर भी आपको अच्छी फिल्में नहीं मिल रही हैं। क्या कारण हो सकते हैं? जरीन का जवाब- आप गलतफहमी का शिकार हैं, मेरी इंडस्ट्री में किसी के साथ कोई कनेक्शन नहीं हैं।
सांप और टाइगर पालना चाहती हैं जरीन 
एक शख्स ने पूछा- आपके बकेट लिस्ट में क्या-क्या है? जरीन बोलीं- बहुत सारी चीजें हैं, जैसे फ्लाइंग लेसन लेना चाहती हूं। पिरामिड देखना चाहती हूं। सांप और टाइगर पालना चाहती हूं।
हिरानी, कश्यप और भंसाली के साथ काम करना चाहती हैं जरीन
एक यूजर ने जरीन से पूछा- आप किस एक्टर या डायरेक्टर के साथ काम करना पसंद करेंगी? जवाब- बहुत सारे नाम हैं, जैसे- इम्तियाज अली, राजकुमार हिरानी, अनुराग कश्यप और संजय लीला भंसाली।
सलमान के साथ किया काम, तीन-चार फिल्मों में काम करने के बाद गायब हुईं
जरीन ने 2010 में फिल्म 'वीर' से अपने फिल्मी करियर की शुरूआत की थी। इसके बाद सलमान की फिल्म रेडी में उनका आइटम नंबर कैरेक्टर ढीला काफी पॉपुलर हुआ था। उन्हें अक्षय कुमार की फिल्म हाउसफुल 2 में भी काम करने का मौका मिला।
इसके बाद उन्हें अक्सर 2, हेट स्टोरी-3, वजह तुम हो और हम भी अकेले, तुम भी अकेले में देखा गया।